**Informácie k prijímaniu žiakov základných škôl na stredné školy**

**v šk. roku 2023/2024**

##  Prihlášky

**Zákonný zástupca vypĺňa len jednu prihlášku na vzdelávanie**, na ktorej uvedie v poradí podľa záujmu

najviac dva netalentové odbory,

najviac dva talentové odbory.

Poradie  záujmu  je  informačné  pre  riaditeľov  základných  škôl  a stredných  škôl, uchádzač  stále  bude  mať  možnosť  potvrdiť  rozhodnutie  o prijatí  na  vzdelávanie  v ktorejkoľvek zo škôl, na ktorú bol prijatý.

**Hodnotenie žiaka na prihláške potvrdzuje riaditeľ základnej školy.**

**Prihlášku možno podať:**

**Elektronicky** (zadáva sa v systéme aSc agenda) bez elektronického podpisu občianskym preukazom alebo **v listinnej podobe** na tlačive 056 MŠVVaŠ SR (od 01. januára 2022 s podpismi oboch zákonných  zástupcov).  Prihláška  je  platná  aj  s podpisom  jedného  zákonného zástupcu,  ak  sa  zákonní  zástupcovia  dohodli,  že  prihlášku  podpisuje  iba  jeden zákonný  zástupca,  a  ak  o  tejto  skutočnosti  doručia  riaditeľovi  školy  písomné vyhlásenie.

**Povinné prílohy prihlášky na štúdium:**

* **Potvrdenie o zdravotnej spôsobilosti** na účel schopnosti študovať zvolený študijný odbor alebo učebný odbor predkladá len  uchádzač  o štúdium  v tých  študijných  odboroch  alebo učebných  odboroch,  ktoré  ministerstvo  školstva  do  31.  januára  2022 zverejní  na  webovom  sídle  v časti  regionálne  školstvo/vzdelávanie  na stredných  školách,  link: <https://www.minedu.sk/zoznam-ucebnych-odborov-a-studijnych-odborov-v-ktorych-sa-vyzaduje-zdravotna-sposobilost/>.
* **Správa  z  diagnostického  vyšetrenia** vykonaná  zariadením  poradenstva  a prevencie nie staršia ako dva roky predkladá len uchádzač so špeciálnymi výchovno-vzdelávacími potrebami.
* **Potvrdenie   národného  športového  zväzu**, že  uchádzač  je  uvedený  v  zozname talentovaných športovcov predkladá len uchádzač, ktorý podáva prihlášku na vzdelávanie v strednej športovej škole.
* **Vyjadrenie  lekára**  so  špecializáciou v špecializačnom  odbore  telovýchovné lekárstvo predkladá len uchádzač, ktorý podáva prihlášku na vzdelávanie v strednej športovej škole.
* **Vyjadrenie lekára** so špecializáciou všeobecné lekárstvo o zdravotnej spôsobilosti študovať zvolený odbor  vzdelávania predkladá len uchádzač so zdravotným znevýhodnením.
* **Potvrdenie  o  odbornom  vzdelávaní  a  príprave  žiaka  v  systéme  duálneho vzdelávania**, vydané zamestnávateľom, ktorý má so školou uzatvorenú zmluvu o duálnom vzdelávaní, predkladá len uchádzač,  ktorý  podáva  prihlášku  na  vzdelávanie v študijnom  odbore  alebo  učebnom  odbore,  v ktorom  sa  odborné vzdelávanie a príprava poskytuje v systéme duálneho vzdelávania.
* **Kópie  diplomov  alebo  certifikátov**,  ktoré  preukazujú  umiestnenie  žiaka v predmetovej olympiáde alebo súťaži nepovinná príloha) predkladá len  uchádzač,  ktorý  uvádza  v prihláške  umiestnenie v predmetovej olympiáde alebo súťaži.

## Forma podania prihlášky

### Ak zákonný zástupca podáva prihlášku elektronicky

1. Konkrétny formulár prihlášky si vygeneruje zo školského informačného systému (asc agenda). Niektoré údaje budú predvyplnené z databázy školského informačného systému, ďalšie požadované údaje doplní zákonný zástupca.
2. Vyplnenú  prihlášku  odošle  prostredníctvom  školského  informačného  systému najneskôr do 14. marca 2024 základnej škole na potvrdenie hodnotenia.  K prihláške pripojí  povinné  prílohy  podľa  bodu  1  písm.  g)  v zoskenovanej  podobe  ako  prílohy k elektronickému podaniu a potvrdí podanie prihlášky.
3. Riaditeľ základnej školy prihlášku elektronicky potvrdí bezodkladne tak, aby mohla byť prihláška na vzdelávanie odoslaná na príslušnú strednú školu v zákonnej lehote do 20. marca 2024.
4. Školský informačný  systém  po  potvrdení  prihlášky  riaditeľom  základnej  školy a potvrdení  podania  prihlášky  zákonným  zástupcom  odošle  prihlášku  všetkým stredným školám, ktorých odbory vzdelávania uviedol zákonný zástupca v prihláške. Ak vznikne  technický  problém  s odoslaním  prihlášky  prostredníctvom  školského informačného  systému na niektorú zo škôl uvedených  v prihláške, zákonný zástupca dostane  zo  školského  informačného  systému  upozornenie  o tom,  že  prihlášku  musí zákonný  zástupca  vytlačiť,  podpísať  a do  20.  marca  2024  aj  s prílohami  podať  na príslušnú školu poštou alebo osobne; pri podaní prihlášky poštou je určujúci dátum jej podania na poštovú prepravu.

### Ak zákonný zástupca podáva prihlášku v listinnej podobe

1. V syséme „škola na webe“ vyplní zákonný zástupca záujem žiaka o stredné školy, spolu aj so štúdijnými odbormi.
2. Výchovný poradca skompletizuje prihlášku a zabezpečí vyplnenie prihlášky v listinnej podobe a vyhotoví potrebný počet kópií prihlášky (podľa počtu odborov vzdelávania, uvedených na prihláške). Riaditeľ základnej školy, ktorú žiak navštevoval alebo navštevuje, potvrdí hodnotenie žiaka  uvedené  na  prihláške  bezodkladne  tak,  aby  zákonný  zástupca  mohol  podať prihlášku  na  vzdelávanie  v zákonnej  lehote  do  20.  marca  2024.
3. Zákonný zástupca každú  kópiu  prihlášky  podpíše  a do  20. marca  2024  každú  kópiu  prihlášky s prílohami podá poštou alebo osobne každej strednej škole, ktorej odbory vzdelávania  uviedol  v prihláške.  Pri  podaní  prihlášky  poštou  je  určujúci  dátum  jej podania na poštovú prepravu.
4. Prihlášku podpisuje  uchádzač  a  obaja  zákonní  zástupcovia. Zákonní  zástupcovia  sa môžu  dohodnúť,  že  prihlášku  podpisuje  iba  jeden  zákonný  zástupca;  o tejto skutočnosti doručia písomné vyhlásenie riaditeľovi školy.

**Prijímacie skúšky**

1. Riaditeľ strednej školy pozve uchádzačov na prijímacie skúšky najneskôr 5 dní pred termínom ich konania.
2. Ak riaditeľ  strednej  školy  zaradil  do  podmienok  prijímacieho  konania  prijatie uchádzača  bez  prijímacej  skúšky  na  základe  výsledkov  externého  testovania, uchádzač,  ktorý  splnil  podmienky  prijatia  bez  prijímacej  skúšky,  prijímaciu  skúšku nebude konať a bude mu priznaný maximálny počet bodov za prijímaciu skúšku.

**Zverejnenie zoznamu uchádzačov podľa výsledkov prijímacieho konania**

1. Riaditeľ strednej školy  zverejní  zoznam  uchádzačov  podľa  výsledkov  prijímacieho konania a v  tomto  termíne odošle  uchádzačovi  rozhodnutie o prijatí.
2. V počte  žiakov,  ktorých  prijíma  do  prvého  ročníka,  riaditeľ  strednej  školy  rezervuje potrebný  počet  miest  pre  všetkých  uchádzačov,  ktorí  sa  prijímacej  skúšky  zo zdravotných  dôvodov  nemohli  zúčastniť  a boli  riadne  ospravedlnení;  týmto uchádzačom určí riaditeľ strednej školy náhradný termín prijímacej skúšky.
3. Zákonný  zástupca písomne  potvrdí  strednej škole  prijatie  na  vzdelávanie.  Vzor  potvrdenia  je  prílohou  č.  2  tohto  usmernenia. Ostatné  rozhodnutia  o prijatí  na  odbory  vzdelávania  uvedené  v prihláške  strácajú platnosť.
4. Zákonný zástupca sa  môže  proti  rozhodnutiu  riaditeľa  strednej  školy  o  neprijatí odvolať v lehote do 5 dní odo dňa doručenia rozhodnutia.

V prípade záujmu o vzdelávanie **v duálnom systéme na SŠ** (v odboroch , v ktorých daná SŠ ponúka študovať duálne na SŠ):

- zákonný zástupca podáva prihlášku – **priamo firme** , ktorá spolupracuje s danou SŠ

- info má SŠ na svojej stránke ( prihlášku nájdete priamo na stránke školy, alebo danej firmy )

**termín : február 2024**

Firma uskutoční pohovor so žiakmi , ktorý majú záujem študovať v duáli . V prípade, že Vám daná firma vystaví potvrdenie o prijatí je potrebné doručiť toto potvrdenie výchovnému poradcovi. Potvrdenie sa prikladá k prihláške a odosiela sa spolu s prihláškou na SŠ.

### Výchovný poradca základnej školy

1. Informuje zákonných zástupcov o forme podávania prihlášky a spôsobe jej vypĺňania.
2. Poskytne  žiakom,  pre  ktorých  je  to  relevantné,  vzor  potvrdenia  o  zdravotnej spôsobilosti žiaka a koordinuje žiakov tak, aby toto potvrdenie od lekára, ako aj ďalšie požadované prílohy získali.
3. Priebežne  usmerňuje  proces  podávania  prihlášok  a koordinuje  potvrdzovanie prihlášok  riaditeľom  základnej  školy,  pričom  kontroluje  úplnosť  (vrátane požadovaných príloh) jej vyplnenia.

**Dôležité termíny:**

**Do 3.3.2024** – zákonný zástupca žiaka podáva prihlášku riaditeľovi ZŠ na učebné a študijné odbory, vrátane aj odborov, ktoré vyžadujú overenie špeciálnych schopností, zručností alebo talentu a osemročné gymnáziá.

**Do 20.3.2024** – odoslanie prihlášok na stredné školy

**25.3.2024 – 19.4.2024** – overenie športového výkonu ( športové školy)

**26.4.2024 - 30.4.2024** – Talentové skúšky na SŠ (1.termín)

**9.5.2024 – 13.5.2024** – Talentové skúšky na SŠ (2.termín)

**2.5.2024 – 3.5.2024** – 1. kolo prijímacích skúšok ( vrátane osemročných gymnázií) – 1. termín

**6.5.2024 – 7.5.2024** – 1. kolo prijímacích skúšok ( vrátane osemročných gymnázií) – 2. termín

**18.6.2024 – 19.6.2024**  – 2. kolo prijímacích skúšok

 **Užitočné odkazy pre potenciálnych záujemcov o štúdium na strednej škole**:

- <https://www.svs.edu.sk/prehlady.aspx>

- <http://mapaskol.iedu.sk/>

- <https://www.minedu.sk/vychova-a-vzdelavanie-v-strednych-skolach/>

[**Aplikácia, ktorá umožňuje porovnávať ukazovatele nezamestnanosti pre jednotlivé študijné alebo učebné odbory**](http://web.uips.sk/webaplikacie/Amn/) - <http://web.uips.sk/webaplikacie/Amn/>

O príprave žiakov v systéme duálneho vzdelávania sú informácie zverejnené na -- <http://dualnysystem.sk/>